Der er stadig ingen spor efter den mand, der søndag aften røvede Fakta på Saltumvej i Aalborg Øst. Derfor offentliggør Nordjyllands Politi nu overvågningsbilleder fra stedet. Røveriet skete omkring klokken 18.30 søndag aften. En mand kom ind i butikken, tog nogle spiritusflasker og gik uden at betale. Derfor løb en kvindelig ansat efter ham for at sige, at han skulle betale for varerne. Manden slog hende med et knytnæveslag i ansigtet, og derfor efterforskes sagen nu som et røveri. Episoden blev først anmeldt til politiet tre kvarter efter, og der var gerningsmanden over alle bjerge. For at få hjælp til at finde manden, offentliggør politiet nu overvågningsbillederne. Røveren beskrives som 30-35 år gammel, 180 cm. høj, tæt bygget, med kort sort hår og somalisk af udseende. Han var iført mørkt tøj. Har man oplysninger i sagen, kan man kontakte Nordjyllands Politi på telefon 1-1-4.

Referat:
Politiet offentliggør nu billeder af den mand, der gav en kvindelig ekspedient et knytnæveslag i ansigtet under et røveri i Aalborg Øst søndag aften.